Viss būs labi

"Viss būs labi" ir 2023. gada Latvijas dokumentālā filma. Filmas režisors un scenārija autors ir Staņislavs Tokalovs.

 Sižets 
Filma seko trīs dažādu paaudžu sieviešu likteņiem krievvalodīga Latvijas režisora ģimenē. Tajā tiek pētīts, kā Latvijā dzīvo pusmiljonu lielā krievu kopiena. Filmas pamatu veido trīs sieviešu dzīvesstāsti. Vecmāmiņa ir Otrā pasaules kara veterāne, kura 1955. gadā ieradās Latvijā labākas dzīves meklējumos. Māte strādā par pasniedzēju Transporta un sakaru institūtā, bet 18 gadus vecā meita ir jaunā māksliniece. Filma cenšas izprast, vai šai ģimenei ir izdevies atrast savu vietu Latvijas sabiedrībā 30 neatkarības gadu laikā.

Filmā atainoti tādi notikumi kā COVID-19 pandēmija, Krievijas iebrukums Ukrainā un Uzvaras pieminekļa nojaukšana, un kā tie ietekmē varoņu dzīves.

 Atsauksmes un apbalvojumi 
Riga IFF radošā direktore un festivāla programmas veidotāja Sonora Broka Tokalova režisēto darbu vērtē atzinīgi, sakot: "Labākais tēmas atsegums, kāds līdz šim redzēts Latvijas kino. Režisora atklātība un kadra absolūtā intimitāte, kuru veido rūpīgi vērotas ikdienas lauskas, uzrunā tieši un nepastarpināti."

Filmu nominēja divām 2023. gada Lielā Kristapa balvām, no kurām ieguva balvu kategorijā "Labākā pilnmetrāžas dokumentālā filma".

 Atsauces 

 Ārējās saites 

Kategorija:Latvijas dokumentālās filmas
Kategorija:2023. gada Latvijas filmas